Dansk Folkeparti spænder nu ben for et forslag fra regeringen om udvidelse af to nationale teststationer for vindmøller ved Høvsøre og i Østerild.

Udvidelsen skulle give fire nye testepladser oven i de eksisterende 12 pladser.

Ifølge miljøordfører Pia Adelsteen (DF) vil partiet have set på nærmere på støjbekendtgørelsen, før man vil give tilladelse til udvidelsen, hvilket vil kunne betyde en udskydelse af beslutningen til efteråret.

Det er nemlig i forvejen planlagt, at vindmøllestøjbekendtgørelsen først skal ændres, efter at en ny helbredsundersøgelse fra Kræftens Bekæmpelsens er færdig.

»Der er så mange mennesker, der er generet af den lavfrekvente lyd trods afstandskrav. Tilbage i 2014 er der aftalt at se på, om den lavfrekvente lyd giver skader. Kræftens Bekæmpelse er ved at afslutte en undersøgelse, som vi får resultatet af i år,« siger Pia Adelsteen.

Ingen grund til hastværk

Hun tilføjer, at hun ikke kan se, hvorfor vi skal haste en beslutning igennem om 250 meter høje møller i nærheden af nogle beboere, uden at man ændrer støjbekendtgørelsen og uden at kende resultaterne af undersøgelsen.

Kræftens Bekæmpelses undersøgelse af sammenhængen mellem helbredseffekter og naboskab til en vindmøller udføres for miljø-, sundheds- og energiministerierne og forventes færdig i september.

Læs også: Første konklusioner om vindmøllers indvirkning på naboers helbred klar omkring nytår

Det er dog ikke ensbetydende med, at rapporten offentliggøres straks. Artiklerne skal nemlig gennem peer review.

Helbredsundersøgelsens del 1 vedrørende hjerte-kar-sygdomme blev færdiggjort i januar og er udmøntet i to videnskabelige artikler, som stadig er under produktion og bedømmelse (peer review).

Del 2 vedrører depression, sukkersyge, lav fødselsvægt og søvnforstyrrelser og er endnu ikke færdig.

Fem pladser blev til fire

Oprindelig var der forslag om fem nye test-pladser, men den ene af de tre nye testpladser i Østerild er fjernet igen i det seneste udkast af hensyn til naboerne.

Læs også: Industrien ønsker flere testpladser til store vindmøller

I forvejen kunne pladsen kun udnyttes til vindmøller med en totalhøjde på 166 meter netop på grund af krav til støjen hos de nærmeste naboer.

De øvrige testpladser i Østerild kan modtage vindmøller med en totalhøjde på 330 meter.

Partierne bag forslaget er regeringspartierne Venstre, Konservative, Liberal Alliance samt Socialdemokratiet, Dansk Folkeparti og SF, mens Enhedslisten, Alternative og Det Radikale Venstre står udenfor.